杜牧
华清宫三十韵
绣岭明珠殿，层峦下缭墙。仰窥丹槛影，犹想赭袍光。
昔帝登封后，中原自古强。一千年际会，三万里农桑。
几席延尧舜，轩墀接禹汤。雷霆驰号令，星斗焕文章。
钓筑乘时用，芝兰在处芳。北扉闲木索，南面富循良。
至道思玄圃，平居厌未央。钩陈裹岩谷，文陛压青苍。
歌吹千秋节，楼台八月凉。神仙高缥缈，环珮碎丁当。
泉暖涵窗镜，云娇惹粉囊。嫩岚滋翠葆，清渭照红妆。
帖泰生灵寿，欢娱岁序长。月闻仙曲调，霓作舞衣裳。
雨露偏金穴，乾坤入醉乡。玩兵师汉武，回手倒干将。
鲸鬣掀东海，胡牙揭上阳。喧呼马嵬血，零落羽林枪。
倾国留无路，还魂怨有香。蜀峰横惨澹，秦树远微茫。
鼎重山难转，天扶业更昌。望贤馀故老，花萼旧池塘。
往事人谁问，幽襟泪独伤。碧檐斜送日，殷叶半凋霜。
迸水倾瑶砌，疏风罅玉房。尘埃羯鼓索，片段荔枝筐。
鸟啄摧寒木，蜗涎蠹画梁。孤烟知客恨，遥起泰陵傍。